Pääministeri Taavi Rõivas haluaa luoda Virosta ”uuden Pohjoismaan”.

”Visiomme virolle – uudelle Pohjoismaalle – on sellainen valtio, joka on turvallinen, taloudellisesti menestyvä ja tasa-arvoinen ja joka arvostaa perhettä ja ajaa eurooppalaisia arvoja”, Taavi Rõivas totesi Viron Reformipuolueen kokouksessa lauantaina.

Rõivas luonnehti ”uutta Pohjoismaata” johtavaksi valtioksi yksilönvapauksissa ja taloudellisessa vapaudessa. Hän haluaa Virolle pohjoismaisen elintason ja turvallisuuden.

Yhteiskunnan ja teknologian hän toivoisi kuitenkin olevan Virossa ”vanhoja Pohjoismaita” joustavampaa.

Rõivaken mukaan Viro on jo maailman kärkeä monella sektorilla. Hän mainitsi esimerkkeinä muun muassa koulutuksen ja yritysten toimintaolosuhteet.

Väestön elintaso on pääministerin mukaan se osa-alue, joka erottaa Viron Pohjoismaista.

”Emme ole tyytyväisiä ennen kuin Viron elintaso on vähintään sama kuin Suomessa. Kansalaistemme työ ei ole yhtään vähemmän arvokasta”, Roivas totesi

Viron entisen valtiovarainministerin ja reformipuolueen varapuheenjohtajan Jürgen Ligin mukaan puolue ei yritä kytkeä liberaalia talouspolitiikkaansa sosiaalidemokraattisiin arvoihin.

”Haluamme olla innovatiivisia. Pohjoismaissa on paljon huonoja puolia. Heillä on omat ongelmansa. Esimerkiksi Suomi on päätynyt kriisiin kehityksessään”, hän totesi.

Ligin mielestä Viron ei kannata yrittää kopioida Pohjoismaista sosiaali- ja talouspolitiikkaa kokonaisuudessaan.

”Emme esimerkiksi aio rajoittaa palkkojen kasvua progressiivisella verotuksella, kuten toiset tekevät”, Ligi linjasi.

Asiasta uutisoi Baltic Business News.